**ՀԻՄՆԱՎՈՐՈՒՄ**

**«ԲՆՈՒԹՅԱՆ ՀԱՏՈՒԿ ՊԱՀՊԱՆՎՈՂ ՏԱՐԱԾՔՆԵՐԸ, ՊԵՏԱԿԱՆ ԱՆՏԱՌՆԵՐԸ ԵՎ ԱՆՏԱՌԱՅԻՆ ՀՈՂԵՐՆ ՕԳՏԱԳՈՐԾՄԱՆ ՏՐԱՄԱԴՐՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

***1. Ընթացիկ իրավիճակը և իրավական ակտի ընդունման անհրաժեշտությունը***

«Բնության հատուկ պահպանվող տարածքները, պետական անտառները և անտառային հողերն օգտագործման տրամադրման կարգը սահմանելու մասին» կառավարության որոշման նախագծի(այսուհետ՝ նախագիծ)մշակման անհրաժեշտությունը բխում է Կառավարության 2021 թվականի նոյեմբերի 18-ի N 1902-Լ որոշման N 1 հավելվածի «Շրջակա միջավայրի նախարարություն» բաժնի 3-րդ կետի 3.8-րդ ենթակետի պահանջից,ինչպես նաև վարչապետ Նիկոլ Փաշինյանի մոտ 2023 թվականի դեկտեմբերի 11-ին կայացած շրջակա միջավայրի նախարարության 2023 թվականի գործունեության հաշվետվության վերաբերյալ խորհրդակցության N Վ/190 արձանագրության 3-րդ կետի 3.8-րդ ենթակետի հանձնարարականի կատարումից: Անհրաժեշտություն էր առաջացել մշակել բնության հատուկ պահպանվող տարածքների, բնության հատուկ պահպանվող տարածքների (այսուհետ՝ ԲՀՊՏ) հողամասերի, անտառների և անտառային հողերի օգտագործման մեկ միասնական, նույնատիպ համակարգ, որն հնարավորություն կտա նույն մոտեցմամբ և նույն իրավական ընթացակարգով օգտագործելու բնության հատուկ պահպանվող տարածքները, պետական անտառներն ու անտառային հողերը:

Գործող իրավակարգավորումների շրջանակներում ունեինք տարբեր մոտեցումներ և տարբեր ընթացակարգեր բնության հատուկ պահպանվող տարածքների, պետական անտառների և անտառային հողերի օգտագործման, մասնավորապես՝

* Բացակայում էր բնության հատուկ պահպանվող տարածքների օգտագործման իրավական կարգավորումը,
* Բացակայում էր բնության հատուկ պահպանվող տարածքների օգտագործման պայմանագրերի օրինակելի ձևը
* Բնության հատուկ պահպանվող տարածքներում տվյալ տարածքի կառավարումն իրականացնող կազմակերպությունն է գույքագրում և վերհանում ազգային պարկի ռեկրեացիոն և տնտեսական գոտիներում պոտենցիալ վարձակալության կամ կառուցապատման ենթակա տարածքները, դրանք ներկայացնում է միջգերատեսչական մրցույթային հանձնաժողովի համաձայնությանը՝ գույքագրված տարածքների համար մրցույթներ հայտարարելու համար. մրցույթային հանձնաժողովի դրական եզրակացությունը ստանալուց հետո հայտարարում է մրցույթ, մինչդեռ պետական անտառների կամ անտառային հողերի դեպքում՝ ֆիզիկական կամ իրավաբանական անձինք իրենք են դիմում տվյալ տարածքի կառավարումն իրականացնող պետական ոչ առևտրային կազմակերպություն, ներկայացնելով հայտ, առաջարկելով վարձակալել տվյալ տարածքները,մի կողմից ֆիզիկական կամ իրավաբանական անձինք ցանկացած ժամանակ չէին կարող դիմել Լիազորված մարմնին ԲՀՊՏ տարածի վարձակալության կամ կառուցապատման իրավունքի տրամադրման համար, պետք է սպասեին, միչև կհայտարարվեր մրցույթ, մյուս դեպքում՝ պետական անտառների և անտառային հողերի կառավարումն իրականացնող կազմակերպությունը չէր կարող ինքնուրույն գույքագրել և վերհանել վարձակալության ենթակա տարածքները:
* Գոյություն ունեն տարբեր գնահատման մեխանիզմներ բնության հատուկ պահպանվող տարածքների հողամասերի և պետական անտառների ու անտառային հողերի օգտագործման տրամադրման :
* Ո՛չ ԲՀՊ տարածքների օգտագործման և ո՛չ էլ պետական անտառների և անտառային հողերի օգտագործման դեպքերում չկային մշակված ներդրումային ծրագրերի օրինակելի ձևեր և հստակ ներկայացված պահանջներ

***2. Առաջարկվող կարգավորման բնույթը***

Համաձայն նախագծի՝

* մշակվել է բնության հատուկ պահպանվող տարածքների, պետական անտառների և անտառային հողերի օգտագործման տրամադրման մեկ միասնական ընթացակարգ,
* նախատեսվում է ունենալ 1 միջգերատեսչական գնահատող հանձնաժողով, որը նույն սկզբունքներով և նույն ընթացակարգով կհամակարգի և՛ բնության հատուկ պահպանվող տարածքների, և՛ պետական անտառների և անտառային հողերի մրցույթային գործընթացները, միասնական մոտեցմամբ կգնահատի մրցույթային փաթեթները,
* նախատեսվում է բնության հատուկ պահպանվող տարածքների, պետական անտառների և անտառային հողերի օգտագործման տրամադրման գործընթացն իրականացնել 2 մոտեցմամբ. 1-ին դեպքում բնության հատուկ պահպանվող տարածքների հողամասերի կամ պետական անտառների և անտառային հողերի կառավորումն իրականացնող պետական ոչ առևտրային կազմակերպությունն ինքնուրույն կարող է գույքագրել և վեր հանել օգտագործման հնարավոր ենթակա տարածքները, մյուս կողմից՝ հնարավորություն է տրվում ֆիզիկական կամ իրավաբանական անձանց իրենց կողմից բնության հատուկ պահպանվող տարածքների կամ պետական անտառների և անտառային հողերի կառավորումն իրականացնող պետական ոչ առևտրային կազմակերպությանը ներկայացնել իրենց կողմից առաջարկվող տարածքի օգտագործման տրամադրման համար հայտ, որն ավելի լայն հնարավորություններ է տալիս տնտեսվարող սուբյեկտներին ներդրումներ կատարելու իրենց կողմից առաջարկվող տարածքներում,
* մշակվել է բնության հատուկ պահպանվող տարածքների և անտառօգտագործման ծրագրին ներկայացվող պարտադիր պահանջները,
* մշակվել է բնության հատուկ պահպանվող տարածքների և անտառօգտագործման ծրագրերի գնահատման (1-100 միավոր) հստակ չափորոշիչներն ըստ առանձին բաղադրիչների՝ նկարագրական, բնապահպանական, սոցիալական, տնտեսական և ֆինանսական,

մրցույթային փաթեթների գնահատման ժամանակ սահմանվել է փաթեթներին ներկայացվող նվազագույն անցողիկ բալային շեմը՝ առաջնահերթությունը տալով բնապահպանական բաղադրիչին. անցողիկ են կհամարվեն այն ծրագրերը, որոնք հավաքել են առնվազն 60 միավոր, որից առնվազն 21 միավորը բաժին է ընկնում բնապահպանական բաղադրիչին, առնվազն 10 միավորը՝ նկարագրական բաղադրիչին և առնվազն 10 միավորը ֆինանսական բաղադրիչին:

* ծրագրի բնապահպանական բաղադրիչն առնվազն պետք է բավարար միջոցառումներ պարունակի, որ ծրագիրը անցողիկ բալային շեմն ապահովի,
* ներդրվել են վարձակալների կողմից ներդրումային ծրագրերի իրականացման վերաբերյալ հաշվետվողականության դրույթներ,
* մշակվել է մեկ միասնական վարձակալական կամ կառուցապատման պայմանագրի ձև,
* մշակվել է մեկ միասնական ԲՀՊՏ օգտագործման և անտառօգտագործման օրինակելի ձև,
* մշակվել է ԲՀՊՏ տարածքների օրենքով սահմանված առանձին օգտագործման ձևերի համար օգտագործման թույլտվության օրինակելի ձև
* մշակվել է մրցույթային հանձնաժողովին ներկայացվող անտառօգտագործման կամ ԲՀՊՏ օգտագործման համար անհրաժեշտ ներդրումային ծրագրի օրինակելի ձև, որին համապատասխան նաև ներդրումային ծրագրի գնահատման թերթիկ,
* բացառվել են առանց մրցույթի բնության հատուկ պահպանվող տարածքների հողամասերը վարձակալությամբ կամ կառուցապատման իրավունքով տրամադրման դեպքերը:

***3, Նախագծի մշակման գործընթացում ներգրավված ինստիտուտները, անձինք և նրանց դիրքորոշումը***

Նախագիծը մշակվել է շրջակա միջավայրի նախարարության կողմից։

***4, Ակնկալվող արդյունքը***

Նախագծի ընդունմամբ ակնկալվում է ունենալ բնության հատուկ պահպանվող տարածքների օգտագործման և անտառօգտագործման մեկ միատեսակ ընթացակարգեր, բնության հատուկ պահպանվող տարածքների օգտագործման և անտառօգտագործման ծրագրի (Ներդրումային ծրագիր) միասնական ընդունված ձևաչափ՝ պարտադիր պահանջվող միջոցառումների շարք, ծրագրերի գնահատման հստակ չափորոշիչներ և գնահատման մեթոդներ։

***5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.***

Նախագծի ընդունմամբ պետական կամ տեղական ինքնակառավարման մարմնի բյուջեի եկամուտներում և ծախսերում փոփոխություններ չի նախատեսվում:

***6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.***

Ներկայացվող նախագիծը բխում է Կառավարության 2021 թվականի նոյեմբերի 18-ի «Հայաստանի Հանրա­պետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշման N 1 հավելվածի «Շրջակա միջավայրի նախարարություն» բաժնի 3-րդ կետի 3.8-րդ ենթակետի պահանջից։